钦定古今图书集成/历象汇编/庶征典/第187卷 > 《蒋氏异瓜辨》明·方孝孺
## 钦定古今图书集成/历象汇编/庶征典/第187卷 > 《蒋氏异瓜辨》明·方孝孺

东阳蒋宗显艺瓜之圃，得异瓜焉，并蒂而骈实，绀色
而璧文。圃人异之，曰：“自吾一人，讵知从事乎？兹获瓜
多矣，未有若斯之异者，其殆祥乎？”不敢私取，以告宗
显。宗显视之，果异也。不敢以食，奉之而归。或曰：此祥
也，天下之物，异于其类者为祥。爪牙角鬣之伦，兟兟
也，人恒见之，不贵也。其异乎类者，曰麟不可多得也，
“人贵焉，故麟谓之祥。羽翮而飞者充天下，人不贵之
者，必其多者也。其不可见者曰凤，故凤谓之祥。萌而
生者众矣，而独贵乎朱草；涌而出者众矣，而独贵乎
醴泉。岂非以其寡哉？今夫瓜家艺而人食之累千百，
未见其状之若此也。而蒋氏之圃独见之，安可弗谓
之祥乎？”或曰：“不然。物皆本乎气化，而莫能相通，各囿
于天而不知其所由。木之樛者、曲者、岐者，诡形怪质，
万变而不齐，人不能诘其端，虽木亦不自知其所以
然也。谓木有意于为之，木未尝有知也；谓造物者使
之然，造物者不若是屑屑也。然则物各役乎天而不
自知也明矣”，何预于人事乎？人之指有岐者，胁有骈
者，人不知其曷为而“然也。夫人之形且不能检其形，
况是瓜也？植物之微者，自知为异为祥乎？草木之异
常者，皆气之变也，于人事乎何与？而人以为祥，岂不
惑哉！”二说者相持久不能决。宗显以问余，余曰：“谓之
祥者是也，谓之非祥者亦是也。君子之道，大极乎天
地，微通于鬼神，能充其用。雨旸寒暑，自我而施，况一
草之”异乎？故有以致之，则谓之祥可也。苟无以致之，
虽使禾颖同乎陇，木理连乎庭，灾害之来，犹有莫止
者，祥鸟可恃乎？蒋氏于东阳为望族，忠信孝友著于
乡，疏亲聚食，合为一身，斯人之祥也。祥乎斯世者也，
又何以蔓草生蓏之怪为足尚哉！且一瓜之异于其
类，犹闻于人而名于世，况夫德之异于众庶者乎？蒋
氏其益务滋乎德，而勿异于瓜。他日治民者奔告于
天子，以为东南之邑有祥民者，必蒋氏也耶？